शुक्रवारी मेट्रोची सेवा ९ तास बंद राहणार

पिंपरी : धुलिवंदन निमित्ताने शुक्रवारी (दि.१४) रोजी शहरातील मेट्रो सेवा काही कालावधीसाठी बंद ठेवण्यात येणार आहे. त्यामुळे, मेट्रो प्रवाशांनी सहकार्य करण्याचे आवाहन महामेट्रोकडून करण्यात आले आहे.

हेही वाचा – ‘अमली पदार्थांच्या विक्रीची माहिती देणाऱ्यास मिळणार बक्षीस’; मंत्री चंद्रकांत पाटील यांची घोषणा

मेट्रो प्रशासनाकडून देण्यात आलेल्या माहितीनुसार, मेट्रोची प्रवासी सेवा दोन्ही मार्गांवर सकाळी ६ ते दुपारी ३ या वेळेत बंद असणार आहे. तर दुपारी ३ ते रात्री ११ या वेळेत पुणे मेट्रोची प्रवासी सेवा नियमित सुरू करण्यात येणार आहे. मेट्रोचे शहरात सध्या पिंपरी-चिंचवड ते स्वारगेट आणि वनाज ते रामवाडी असे दोन मार्ग सुरू असून, सकाळी ६ ते रात्री ११ या वेळेत प्रवाशांसाठी मेट्रो सेवा सुरू आहे. मात्र, शहरात मोठ्या प्रमाणात धुळवड साजरी केली जात असल्याने मेट्रोची स्वच्छता, तसेच सुरक्षा या कारणास्तव ही सेवा बंद ठेवली जाणार आहे.